NARIADENIE RADY (ES) č. 501/2007
zo 7. mája 2007,
ktorým sa mení a dopĺňa príloha I k nariadeniu (EHS) č. 2658/87 o colnej a štatistickej nomenklatúre a o Spoločnom colnom sadzobníku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
Rozšírením Európskej únie značne vzrástol počet malých a stredných podnikov (MSP), ktoré používajú surový, nelegovaný hliník na výrobu priemyselných polotovarov a hotových výrobkov. Okrem toho sa výrazne zmenila situácia na trhu v rámci Európskej únie vzhľadom na zlúčenie podnikov Spoločenstva s globálnymi priemyselnými holdingovými spoločnosťami a ďalšiu koncentráciu výrobcov hliníka na celosvetovom trhu. Zároveň prudko vzrástli náklady na elektrickú energiu, ktoré predstavujú dôležitú nákladovú položku pri výrobe nelegovaného hliníka, a prudký rozvoj svetového hospodárstva spôsobuje nedostatok zásob nerastného hliníka.
(2)
Tieto faktory viedli k výraznému nárastu cien nerastného hliníka a vo veľkej miere znemožnili nezávislým malým a stredným používateľom nelegovaného hliníka bezcolný nákup tejto komodity. Úhrada cla vo výške 6 % za základnú nerastnú surovinu teda ohrozuje konkurencieschopnosť týchto spoločností a predstavuje riziko, že veľa týchto spoločností nedokáže prežiť.
(3)
Zánikom týchto spoločností by sa, pokiaľ ide o hliníkové polotovary, na trhu Spoločenstva určite znížila hospodárska súťaž. Okrem toho by to malo nepriaznivý vplyv na zamestnanosť v Spoločenstve, najmä v niektorých vidieckych oblastiach nových členských štátov. Čiastočným pozastavením cla za nelegovaný hliník by sa preto do určitej miery zlepšila konkurencieschopnosť MSP, a tým by sa na trhu Spoločenstva zlepšila hospodárska súťaž pri polotovaroch a hotových výrobkoch z hliníka.
(4)
Túto situáciu je potrebné posúdiť s ohľadom na vplyv pozastavenia cla na závody vyrábajúce nelegovaný hliník, ktoré stále existujú v Spoločenstve a v krajinách, ktoré majú s Európskou úniou preferenčný colný režim. Takmer všetky tieto závody patria buď priamo alebo nepriamo veľkým priemyselným holdingovým spoločnostiam so sídlom mimo Európskej únie. Hliník vyrábaný v týchto závodoch a dodávaný bez cla sa používa predovšetkým na ďalšie spracovanie v spoločnostiach, ktoré sú prepojené s týmito holdingovými spoločnosťami. Len pomerne malá časť nelegovaného hliníka nepodliehajúceho clu sa dodáva nezávislým MSP. Napriek tomu, ak sa prihliadne k pomerne vysokej úrovni zmluvnej colnej sadzby vo výške 6 %, čiastočné pozastavenie tohto cla bude mať vplyv na ziskovosť výroby a následné spracovateľské činnosti v týchto spoločnostiach vzhľadom na väčší cenový tlak na spracované výrobky, ako aj na nerastný hliník predávaný nezávislým spoločnostiam na voľnom trhu.
(5)
Vzhľadom na túto situáciu sa zdá vhodné čiastočne pozastaviť všeobecnú colnú sadzbu. To umožní nezávislým MSP znížiť náklady a profitovať z výrazného zvýšenia ich konkurencieschopnosti.
(6)
Toto čiastočné pozastavenie všeobecnej colnej sadzby na surový, nelegovaný hliník je vhodný spôsob, ako dosiahnuť rovnováhu medzi hospodárskymi záujmami dotknutých hospodárskych subjektov.
(7)
Vzhľadom na možné budúce zmeny situácie na trhu so surovým, nelegovaným hliníkom by sa malo ustanoviť, že sa tri roky od nadobudnutia účinnosti tohto nariadenia vykoná jeho preskúmanie.
(8)
Keďže toto čiastočné pozastavenie sa týka všetkých výrobkov, ktoré patria pod číselný znak KN 7601 10 00, a vzhľadom na trvalý charakter tohto opatrenia by sa príloha I k nariadeniu Rady (EHS) č. 2658/87 (1) mala zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
V prílohe I k nariadeniu (EHS) č. 2658/87 v druhej časti (Zoznam colných sadzieb) triede XV kapitole 76 sa text v stĺpci 3 pre číselný znak KN 7601 10 00 nahrádza takto:
„6 (2)
Článok 2
Tri roky po nadobudnutí účinnosti tohto nariadenia môže Rada na základe návrhu Komisie upraviť všeobecnú colnú sadzbu vo výške 3 % na surový, nelegovaný hliník, ktorý patrí pod číselný znak KN 7601 10 00.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 7. mája 2007